David Mabuza lig Ramaphosa in van bedankingAdj.pres. David Mabuza (Foto: Siyabulela Duda/GCIS) Adjunkpres. David Mabuza het pres. Cyril Ramaphosa in kennis gestel van sy voorneme om uit sy pos te bedank. Dit is om plek te maak vir die nuutverkose adjunkpresident van die ANC, Paul Mashatile. Daar was vandeesweek ŉ reeks ontmoetings tussen Mabuza en Ramaphosa in die aanloop tot ŉ moontlike kabinetskommeling. TimesLive berig Mabuza het glo aan Ramaphosa gesê hy wil bedank om ŉ gladde oorgang in die regering moontlik te maak ná die verkiesing van Paul Mashatile as die ANC se adjunkpresident. Mabuza het aan Ramaphosa gesê hy verkies dat daar belyning tussen leierskapposisies in die ANC en die regering moet wees. “Terwyl daar geen uitspraak deur die president is oor enige veranderinge in die uitvoerende gesag nie, het die adjunkpresident, binne die konteks van ANC-leierskapveranderings, ŉ oorwoë standpunt ingeneem dat dit belangrik is om partyleierskaprolle in lyn te bring met regeringsverantwoordelikhede,” het die kantoor van het die adjunkpresident gesê. “Vir hierdie doel het hy die president betrek in sy voorneme om te bedank om leierskapsinergieë en samehorigheid in beide die party en die staat te bevorder. Die adjunkpresident wag op ŉ besluit in dié verband.”